
ร้านกาแฟนี้ผมเคยรีวิวไปแล้วรอบหนึ่งครับ เป็นร้านที่ผมชอบมานั่งดื่มกาแฟประจำเวลาผ่านมาทำธุระในซอยคอนแวนต์ (ย่านสาทร-สีลม) เหตุผลหลักๆเลยคือ ชอบในเรื่องของรสชาติกาแฟที่คั่วมาได้กำลังดีตามรสนิยมความชอบส่วนตัว (กลิ่นหอมๆ) มี Latte Art ที่ค่อนข้างสวยงาม และที่สำคัญราคากาแฟร้านนี้ไม่แพงเลยครับ ถ้าเทียบกับร้านกาแฟอื่นๆที่มี Brand ที่อยู่ละแวกใกล้เคียงในซอยเดียวกันอย่าง Coffee Club (Franchise จาก AUS) ที่อยู่ต้นซอยฝั่งสาทร กับ Starbucks (Franchise จาก US) ที่อยู่ต้นซอยฝั่งสีลม ผมมานั่งดื่มกาแฟร้านนี้ 4-5 รอบแล้วครับตั้งแต่เค้าย้ายร้านมาที่นี่ ผมขอรีวิวรอบทีเดียวเลยครับ

[ที่ตั้ง:]
ริมถนนในซอยคอนแวนต์ ใกล้กับทางฝั่งสาทรมากกว่า อยู่ฝั่งตรงข้ามกับโรงเรียนเซนต์โยเซฟคอนแวนต์กับโรงพยาบาล BNH เลยครับ ถ้าใครเคยมานั่งใช้บริการมาก่อนจะทราบว่าแต่ก่อนร้านนี้เค้าอยู่ติดกับตึก Q House คอนแวนต์เลยครับ

## ล่าสุด ร้านเค้าย้ายตำแหน่งเขยิบไปทางฝั่งสีลมถัดจากร้านเดิมไปประมาณ 3-4 คูหาครับ สังเกตคือร้านใหม่เค้าจะอยู่ตรงปากซอยเล็กๆที่เหมือนตรอกเดินเข้าไปอย่างเดียว (รถใหญ่เข้าไม่ได้) แต่เจ้าของร้านยังคนเดิมครับ

[บรรยากาศร้าน:]
สไตล์การตกแต่งร้านยังคงถอดแบบมาจากร้านที่เดิมก่อนหน้าเลย คือพอเดินเข้ามาปุ๊บจะเจอเคาน์เตอร์สั่งเครื่องดื่มทันทีครับ ฝั่งด้านหน้าตรงเคาน์เตอร์สั่งเครื่องดื่มจะมีที่นั่งบาร์ยาวตลอดแนวหันหน้าออกหน้าต่าง ข้างในเป็นห้องแอร์เย็นสบายดี ตกแต่งสไตล์ Loft (หรือปูนเปลือย) พร้อมกับโต๊ะไม้ นั่งได้ 2-3 คน ถือว่าร้านสเกลขนาดไม่ใหญ่มากครับ เหมาะสำหรับมานั่งหาเครื่องดื่มทานคลายร้อนหรือสำหรับคอกาแฟมานั่งจิบ และเน้นลูกค้าแบบ Take-away ซะมากกว่าเท่าที่ผมสังเกต อย่างเจ้าหน้าที่ในโรงพยาบาล ไม่เหมาะมานั่งทำงานหรืออ่านหนังสือยาวๆนะครับ

## Free Wi-Fi สามารถขอรหัสผ่านจากทางร้านได้ หรือดูจากป้ายที่เค้าแปะไว้ตรงที่สำหรับบริการน้ำดื่มฟรีตรงกลางร้านครับ

## เวลาเปิดร้าน:	6:30 – 16:30 (จันทร์ – ศุกร์) ดูจากเวลาเปิดร้านแล้ว (เป็นช่วงเวลาทำงานของวันธรรมดาเท่านั้น) ผมบอกได้เลยว่าเค้าเน้นให้บริการลูกค้าที่ทำงานอยู่ออฟฟิตละแวกนี้มานั่งพักผ่อน หรือคนที่มาหาที่นั่งคุยงานหรือประชุมกันกลุ่มเล็กๆไม่เป็นทางการครับ เท่าที่ผมสังเกตลูกค้าเค้าก็มีลูกค้าประจำหรือชาวต่างชาติมานั่งคุยธุระกันส่วนใหญ่ครับ

[เมนูเครื่องดื่มและขนม:]

เมนูเครื่องดื่มของที่นี่มีทั้งพวกเมนูกาแฟสดต่างๆ ใช้ Espresso Machine ชง หรือเครื่องดื่มพวก Non-coffee ด้วย (ชา ช็อกโกแลต ผลไม้ปั่น) ซึ่งจะมีเมนูแปลกๆที่ผมไม่ค่อยเห็นกันในร้านทั่วไปอย่างเช่น

• Flat White หน้าตาจะคล้ายๆกับ Hot Latte แต่จะมีส่วนผสมของนมและฟองนมด้านบนในสัดส่วนที่น้อยกว่า Latte ครับ และอาจจะมีปัจจัยอุณหภูมิในการชงที่แตกต่างกันด้วย เมนูเครื่องดื่มนี้เป็นที่นิยมใน Australia และ New Zealand ครับ

• ส่วนสำหรับใครที่ชอบดื่มกาแฟดำรวมถึงผมด้วย ที่นี่เค้าจะทำเป็นแบบ Long Black เมนูนิยมในโซน AUS/NZ จริงๆคล้ายกับ Americano แต่กรรมวิธีการเตรียมจะต่างกัน คือ ถ้าเป็น Americano จะเทน้ำร้อนลงไป Espresso shot แต่ถ้าเป็น Long Black จะกลับกันคือเตรียมน้ำร้อนใส่ในถ้วยไว้ก่อน แล้วค่อยเตรียม Double shot espresso เทลงไปบนน้ำร้อนแทน กาแฟที่ได้จะรักษาสภาพและมี Creama มากกว่าแบบ Americano ครับ ซึ่งตอนมาเสิร์ฟถ้วยนี้ก็มี Creama บนผิวกาแฟดำ น่าดื่มดีครับ รสชาติเข้มตามสไตล์กาแฟดำที่ชอบครับ แอบมีความเปรี้ยวติดที่ปลายลิ้นเล็กน้อย

ส่วนเมนูกาแฟพื้นฐานอย่าง Latte หรือ Cappuccino ทำออกมารสชาติใช้ได้ดีเลยครับ สังเกตว่าถ้าเป็น Cappuccino ร้านนี้เค้าจะทำแตกต่างจาก Latte/Flat White ตรงที่มีการโรยผงช็อคโกแลตไว้ที่ผิวกาแฟด้านบนด้วย ใช้เทนมลงไปบน Espresso shot เหมือนกัน ทำเป็น Latte Art แบบ Free hand

## ราคากาแฟเริ่มต้น Espresso shot 50 บาท พวกกาแฟใส่นมต่างๆ ราคา 65-70 บาท และ ราคากาแฟแบบร้อนและเย็นเค้าตั้งเท่ากันเลยครับ ถ้าต้องการเพิ่ม Extra Shot +10 บาท

นอกเหนือจากเมนูเครื่องดื่มที่เน้นพวกกาแฟแล้วก็ยังมีพวกขนมอบและเค้กต่างๆ อย่าง ครัวซองท์เนย โดนัทเคลือบน้ำตาล รวมถึงพวกเค้กที่แบบดู healthy หน่อยอย่างเค้กแครอท ราคาชิ้นหนึ่ง 20-25 บาท (ที่ร้านมีโปรโมชั่นอยู่คือสั่งกาแฟแล้วบวกด้วยครัวซองท์เนย เพิ่มอีก 15 บาทเท่านั้น ปกติชิ้นละ 20 บาท ผมเลยลองสั่งมาทานดู อบมาใช้ได้ หอมเนยดี)


สรุปโดยรวมตามที่ผมรีวิว ผมขอให้ 4 ดาวครับ ผมค่อนข้างชอบรสชาติกาแฟร้านนี้ Latte Art ก็ดูสวยงามดี (ตอนนี้ตัวเจ้าของร้านผู้ชายเค้าไม่ได้ลงมาชงกาแฟให้เองแล้ว แต่มีเด็กรุ่นน้องน่าจะเรียนรู้งานมาทำให้แทนครับ ผมโอเคนะครับสำหรับกาแฟรสชาติหน้าตาที่ได้ในราคาระดับนี้) สไตล์ร้านอาจไม่เหมาะนั่งชิลนานๆมากนักเพราะร้านแสงไฟครึมๆ จุดด้อยที่เด่นอีกอย่างหนึ่งคือ ไม่มีที่จอดรถเพราะอยู่ริมถนนเลยครับ แต่ผมก็เข้าใจว่าเค้าเน้นให้บริการลูกค้าที่ทำงานในละแวกนี้ หรือผู้ปกครองที่มารอรับเด็กนักเรียนช่วงบ่ายมาใช้เป็นที่นั่งพักรอเด็กเลิกนั่นเอง ดังนั้นเรื่องที่จอดรถจึงไม่ใช่ปัจจัยสำคัญสำหรับลูกค้ากลุ่มดังกล่าวครับ
